แนวโน้มดัชนีเช้าปรับฐานต่อ
นักวิเคราะห์ฯคาดตลาดหุ้นไทยเช้านี้ปรับฐานต่อ หลังขาดปัจจัยบวกใหม่เข้ามากระตุ้น ติดตาม G20-ธปท.คุมอสังหาฯ
12 พ.ย. 2553

นักวิเคราะห์ฯคาดตลาดหุ้นไทยเช้านี้ปรับฐานต่อ หลังขาดปัจจัยบวกใหม่เข้ามากระตุ้น ติดตาม G20-ธปท.คุมอสังหาฯ
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้อยู่ในช่วงปรับฐาน เนื่องจากปัจจัยกระตุ้นด้านบวกใหม่ๆยังไม่มีเข้ามา โดยประเด็นที่ต้องติดตามในช่วงนี้คือเรื่องการประชุม G20 แต่ทั้งนี้ตลาดก็ไม่ได้คาดหวังมากนักว่าที่ประชุมจะมีมาตรการออกมาดูแลอัตราแลกเปลี่ยนรวมถึงทิศทางของเศรษฐกิจโลก เพราะการประชุมในหลายๆครั้งที่ผ่านมาแม้จะมีการพูดคุยเรื่องอัตราแลกเปลี่ยน แต่ก็ไม่ได้มติที่เป็นเอกฉันท์หรือมาตรการที่ชัดเจน
ขณะที่ปัจจัยในประเทศต้องรอดูความชัดเจนมาตรการควบคุมการปล่อยสินเชื่ออสังหาริมทรัพย์ของธนาคารแห่งประเทศไทย ซึ่งที่ผ่านมาก็ส่งผลกระทบต่อหุ้นกลุ่มอสังหาริมทรัพย์ทำให้มีแรงขายออกมา และติดตามการประกาศผลประกอบการของบริษัทจดทะเบียนในช่วงสุดท้ายนี้ ด้านตลาดหุ้นอื่นในภูมิภาคเอเชียเช้านี้ส่วนใหญ่แกว่งแคบ บางตลาดฯติดลบตามดาวโจนส์
"ช่วงนี้ต้องรอดูสถานการณ์ก่อน เนื่องจากยังไม่ได้มีปัจจัยบวกใหม่ๆ ตลาดฯอยู่ในช่วงปรับตัวลงมาบ้าง 2-3 วันมานี้บาทเริ่มอ่อน ก็ทำให้ต่างประเทศขายไม่ได้ซื้อต่อ ส่วนนักลงทุนสถาบันไทยก็ขายด้วย ทำให้ตลาดฯปรับตัวลง"นายอนุพนธ์ กล่าว
พร้อมให้แนวรับ 1,025 และ 1,020 จุด แนวต้าน 1,036 จุด